בַּת גַּלִּים שִׂישִׂי וְשִׂמְחִי



	
	בַּת גַּלִּים שִׂישִׂי וְשִׂמְחִי
	



חתימה: אלשבזי






בַּת גַּלִּים שִׂישִׂי וְשִׂמְחִי / כִּי אַתְּ רֵאשִׁית שִׂמְחָתִי

רָנִּי לְדוֹד עָזִּי ונִצְחִי / כִּי הוּא מְנָת חֶלְקִי וּמְנָתִי

אֵלָיו בְּעֵת רָצוֹן פִּתְחִי / בִּזְכוּת לְזֶרַע סְגוּלָתִי

אָז יֹאמַר אֲיֻמָּה הַנְחִי / שֵׁבֶט חֶבֶל נַחֲלָתִי

יַעֲרֹף כַּמָּטָר לִקְחִי / תִּזַּל כַּטַּל אִמְרָתִי:





אִמְרָתִי בְּמַעְמַד סִינַי / תְּעוֹרֵר עַמִּי בְּגוֹלָה

אֲשֶׁר הֵם נִקְרָאִים בָּנַי / אֶרְצֶה תְּפִלָּתָם כְּעוֹלָה

עוּרוּ בַּחוּרַי וּזְקֵנַי / וְאֶדְלֶה לְנֶפֶשׁ צוֹלֵלָה

תַּעֲלוּ לְהֵיכְלֵי אַרְמוֹנַי / שִׁיתוּ לִבְּכֶם לְחֵילָהּ

וַאֲיֻמָּה בְּאַהֲבָה חוֹלָה / תָּשׁוּבָה לִמְנוּחָתִי:





לִמְנוּחָתִי תָּשׁוּבָה / רַעְיָה גּוֹלָה בְּתוֹךְ עַמִּים

אָז יִשְׂמְחוּ בְּנֵי הָאֲהוּבָה / אֲשֶׁר הוֹלַכְתִּים בְּלֵב יַמִּים

בִּזְכוּת אַבְרָהָם סָבָא / וְתָם הָעוֹשֶׂה מַטְעַמִּים

וְזָכָה בִבְרָכָה כְּתוּבָה / עֶלְיוֹן לְגוֹיִם וּלְאוּמִים

וּזְכוּת אִישׁ מַקְטִיר סַמִּים / וְלָבוּשׁ מֵהוֹד שְׁכִינָתִי:





שְׁכִינָתִי סוֹבְבִי דְּגָלַי / הַקְּרוֹבִים בְּהֵיכָלַיִךְ

הָעִירִי זִקְנֵי קְהָלַי / הַנִּשְׁעָנִים עָלַיִךְ

הַחַיִּים וְיָשׁוּבוּ אֵלַי / וּפִרְשִׂי עֲלֵיהֶם כְּנָפַיִךְ

הֵם רֵאשִׁית כָּל מַהֲלָלַי / יִשְׁלָיוּ אוֹהֲבַיִךְ

רַחֲפִי עַל גּוֹזָלַיִךְ / בַּשְּׂרִי דָּל בִּישׁוּעָתִי:





בִּישׁוּעָתִי בַּשְּׂרִי דָל / עוֹשֶׂה צֶדֶק וּמֵישָׁרִים

קוֹרֵא בְּיוֹם זֶה לֹא יֶחְדָּל / רֵיקָם בִּפְתִיחַת שְׁעָרִים

אַצִּיל לְעַמִּי הַנִּבְדָּל / וְיִשְׁמַע מְבַשֵּׂר הָרִים

אֵלִיָּהוּ בְּרֹאשׁ מִגְדָּל / קוּם עוֹרְרָה הַנִּפְזָרִים

וְעוֹרֵר קִנְאָה עַל זָרִים / חֶסֶד נְעוּרִים זָכַרְתִּי:





זָכַרְתִּי חֶסֶד נְעוּרִים / לְבַת נָדִיב הַיְּפֵיפִיָּה

וְאָדִין מְלָכִים אַכְזָרִים / וְאֶשְׁפֹּט שֶׂה רָזָה וּבְרִיָּה

וְעַמִּי בְּיוֹם זֶה נֶעְזָרִים / בְּרוֹב שֶׁפַע חַיִּים וּמִחְיָה

וַאֲקַבְּצֵם מִן הֶעָרִים / מֵאֶרֶץ שׁוּחָה וְצִיָּה

אֲשַׂמֵּחַ עַיִן בּוֹכִיָּה / כִּי בָּאָה עֵת יְשׁוּעָתִי:





יְשׁוּעָתִי קְרוֹבָה לָבוֹא / זָכַרְתִּי בְּרִית רִאשׁוֹנִים

יָשׁוּב עַמִּי לְמוֹשָׁבוֹ / הָעֲנִיִּים וְהָאֶבְיוֹנִים

וּפִתְאוֹ לְהֵיכָלוֹ יָבוֹא / יִנּוֹן בְּרֹאשׁ הַנִּצָּבִים

אִישׁ אֲשֶׁר רוּחַ אֱלֹהִים בּוֹ / יֹאמַר שׁוּבוּ שׁוֹבָבִים

אָז עַל שַׁעַר בַּת רַבִּים / תָּגִיל וְתִשְׂמַח יְחִידָתִי:











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/45651